Weeklikste tema : TROETELDIERE 2
Vega vertel van haar kleinseuntjie wat die wedervarings van speelgoed dinos op die rekenaar volg.
Dis nie presies dieselfde nie maar dit het my laat onthou van 'n ander tipe van troeteldier uit my kinders se kleintyddae wat die wêreld met 'n storm getref het. Wie van julle onthou dit nog? Die digitale troeteldiertjies genaamd tamagotchi. Die onderwysers het hulle naderhand by die skool verbied omdat die goed die kinders se aandag so afgetrek het.
Ek het die foto op die internet gaan uitsnuffel
Weeklikse tema uitdaging: TROETELDIERE
Van ons huidige troeteldier, tans net 1 in ons lewens, het ek alreeds 'n handvol foto's hier gewys, dus gaan ek oor iets anders skryf.
Daarom nou 'n foto van die vorige hond wat ons gehad het. 'n Opreggeteelde mongrel, met die mooste geaardheid en maniere waaraan jy kon dink. Hier op ongeveer 11 jarige ouderdom het sy ruggie ingegee en moes ons hom laat uitsit.
die volgene foto is nie iemand se troeteldier in die besonder nie, maar so bietjie spog. Dis 'n foto van 'n skildery wat een van my kinders op 'n stadium geverf het – A3 grootte
skildery van hond
@tina10 – loop met nog iets in my kop, moet dit egter nog formuleer
word ek toe genooi vir 'n Turkse ontbyt vir gisteroggend. Ek is baie lief vir die ingevoerde gedroogde Trukse appelkose, en het dus uitgesien daarna. en was dit nou lekker. Buiten dat vriendin se tafel soos 'n feesmaal gelyk het, kon ons klomp lekker weggelê aan alles wat te ete was: dadels, olywe, neute, rosyne en dan ook die gedroogde appelkose. Vir kleur het sy aarbeie en waatlemoen bygesit. Vir hoofgereg het ons pietabroodjies gevul met gekookte eiers en so brinjalkonkoksie, en 'n gerookte varksosatie gekry. Daarna is die ete afgerond met heerlike geurige turkse koffie – sterk!
die drankie in die glasie was rooibostee met appelsap. onder in die glasie was so klein geel appel wat dit baie interessant laat lyk het. Daar was egter kassia ook bygevoeg – proe soos kaneel wat nie my persoonllike smaak is nie.
Weeklikse Tema: Musiek
kompie jare gelede was ek getrakteer op 'n Saterdagoggend mark – as ek reg onthou in Notting hill. Hierdie gypsievrou het op haar ghitaar getokkel en gesing. Sy het die hele omgewing opgekikker daardeur. Sy was nogal goed en mense het stilgestaan en geluister en kinders het op maat van haar musiek rondgetrippel. Let ook op dat die mense agter haar se gesigsuitdrukkings spreek van waardering. Die munte het ook vinnig in haar sakkie geval.
die singende gypsie
Die Hoofdoel van 'n straat musikant is maar om te bedel. Die ou hier onder het 'n weird instrument – so kruising tussen 'n viool en trompet. Hy was meer as bereid om vir die foto te poseer want dit geskied altyd teen 'n betaling
Hiedie ene is wel nie die tipiese bedelaar nie, maar 'n jong kind wat nogal baie talent geopenbaar het. Natuurlik ook om 'n geldjie daarmee te verdien, maar sekerlik net op 'n tydelike basis.
Dan gooi ek sommer ook die ouding vir @ladygodiva hierby in. Dit was Doring se ouma se klavier waarop sy musiekles gegee het. Hoe oud hy is weet ek nie, wat ek wel gehoor het is dat die fabriek waar hy vervaardig is tydens WW I afgebrand het
ons eie wit olifant
@tina10. ek loop al die hele week en beplan hieraan 😯
Weeklikse uitdaging : NUUT
Hierdie is voorwaar 'n nuwe vir my want ek gaan niks wys nie. 😛
@twaksak moet eintlik hier kom regtrek waar ek die spoor byster raak want ek gaan skryf oor iets wat ek baie bitter min van weet. Etimologie is die woord wat hy daarvoor gebruik het en ek het in die jare 19voertsek laas daarmee op skool te make gehad.
Ek wonder toe eintlik meer oor die woord nuus en sy Engelse eweknie news. Wat, as ek so daarna kyk moes afgelei word van nuut & new. Dan dink ek oor die nuus wat vir ons opgedis word en wonder wat is nuut daaraan. Altyd maar dieselfde mense wat droogmaak en bollie aanjaag en dan die nuus haal.
@tina10 liewer laat as nooit 😀
Vrydagmiddag laterig doen ek iets wat ek lankal afgeleer het om te doen en dit is om op my kinders se Facebook blad te gaan loer wat in hulle lewens aangaan.
Ek het eenmaal kommentaar gelewer op oudste se blad en het 'n goeie skrobbering ontvang omdat dit nie cool is as ma haar eiertjie daar lê nie. Toe "defriend " ek hom. So paar maande later vra hy my wat ek dink van foto wat hy op FB gesit het. Toe ek hom inlig dat ek dit nie kan sien nie, was hy baie verbaas want die foto is nie privaat gemerk nie. Deel hom toe maar ewe droog mee dat ek nie meer met hom FB vriende is nie na daardie episode. Dit het hom nogal effe verleë gehad en die status quo is toe weer herstel. Van toe af bly ek weg van hulle FB blaaie.
Ok terug by Vrydagmiddag – ek loer in by jongste se FB blad. Groot is my ontsteltenis om daar te lees dat iemand hom sterkte toewens met die verdediging van sy M graad! en hy het ons nie eers laat weet nie. Natuurlik bel ek hom toe dadelik waarop hy my meedeel dat hy nie issue daarvan wou maak nie. Al wat ek kon doen was om hom geluk te wens. Buiten vir klompie veranderings wat hy moet aanbring, is hy nou finaal klaar met studeer.
3 jongmense saam vanaf laerskooldae, ontvang saam hulle graad – 2009
Is dit nodig om by te voeg dat ek baie trots is op hom
Die weeklikse bloguitdaging : TEKSTUUR
Nadat ek baie lank na julle almal se teks getuur het, het ek nou heel ander persepsie van tekstuur.
Ons is dit almal eens dat elke oomblik 'n emosie vn een of ander aard is en so ook dat elke item 'n tekstuur van een of ander aard het.
Hier op deie blog het ek nou ewe tereg ook gelees dat selfs emosie tekstuur kan hê. Ek gaan egter hou by fisiese teksure om my
Gaan begin met 'n loper wat ek donkiejare het en wat ek al 'n slag gekleur het omdat hy so verbleik was. Die verskillende weefpatrone en woltipes wat gebruik is om tekstuur te verleen, het dit vir my besonders gemaak
'n Skilderytjie wat vriendin een maal vir my geverf het, is redelik glad buiten vir die stert waaraan sy meer teksuur verleen het, wat dit vir my heel besonders maak
die stert van naderby
Ons TV kamer het growwe binnemure en soms wil ek dit met met alle geweld toepleister. Dan gaan daar weer maande om wat dit my nie kan skeel nie, dink net dat 'n kind se nerwe sal waai as hy teen so muur moet skuur.
regtig baie grof vir binnemuur
boonop gruwelike stoftraps
Dan so nagedagte:
My middelkind het permanent so met sy een handjie agter sy ruggie geloop . Daar het hy die syerige tekstuur van die labeltjie van sy broek bevoel en bevryf . Hy was ook baie lief vir sy een kombersie wat 'n satyn afwerking gehad het. Saans het hy so ewe dierbaar geroep: Kom bersie. Dan het hy met bersie in die hand die pad gevat kamer toe.
op hierdie noot, heerlike naweek vir julle almal
@tina10. Agterosse kom in die kraal en dan nog die ou koei ook agterna.
Uitdaging week 8 Hout 2 (vervolg)
Ek gaan julle dalk verveel met hierdie ene – hou dus maar verby as jy so voel ( as ek Tina mag na-aap)
my vorige blog se foto's kom van hierdie kerk af
Ek het teruggegaan om weer na die foto's te kyk wat ek die dag daar geneem het want ek onthou toe dat die binnekant nie net mildelik met hout versier is nie, maar dat vele van die loodglasvensters ook bruin glas ingehad het. Ek sien toe dat ek nie juis daarvan foto's het nie, maar tog wel ene wat wat kykie gee oor hoe die syegange aan weerskante lyk – met al die houtstandbeelde
syegange met baie houtwerk
dis nou nie hout nie, maar net om die idee te gee van die bruin hout effek wat verder deurgevoer is in sommige van die glaswerk